b'\n_START_ARTICLE_\n3. brigada, 2. pehotna divizija (ZDA)\n_START_SECTION_\nNa\xc5\xa1itek\n_START_PARAGRAPH_\nZgodovina na\xc5\xa1itka se pri\xc4\x8dne med prvo svetovno vojno, ko so za potrebe takti\xc4\x8dnega prepoznavanja ameri\xc5\xa1kih voja\xc5\xa1kih enot na francoski fronti pri\xc4\x8deli uvajati divizijske znake. 2. pehotno divizijo je tako ozna\xc4\x8devala stilizirana rde\xc4\x8da glava indijanca z modro perjanico na beli zvezdi._NEWLINE_Po bitki za reko Meuse so pri\xc4\x8deli tudi z oblikovanjem oznak za divizijske enote. 11. novembra 1918 je bil tako izdan Divizijski ukaz 29, ki je predpisal stilizirano indijansko glavo z rde\xc4\x8do perjanico na beli zvezdi. Divizijske enote pa naj bi uporabljale razli\xc4\x8dne barvne kombinacije in oblike ozadja._NEWLINE_Za 3. brigado se je tako pri\xc4\x8del uporabljati na\xc5\xa1itek indijske glave na stilizirani osti pu\xc5\xa1\xc4\x8dice, ki je usmerjena navzgor.'